bluuebunny/crossref_metadata_2025 huggingface dataset:
Μελέτη της επίδρασης της κινητής τηλεφωνίας - δεύτερης και τρίτης γενιάς - στην ακουστική αντίληψη ασθενών με ακουστικά βαρηκοΐας
Authors: Βλασταράκος Πέτρος
Published: January 2014

Η ακουστική ενίσχυση και αποκατάσταση παραμένει το μοναδικό αποτελεσματικό μέσο για την αντιμετώπιση της νευροαισθητήριας βαρηκοΐας και η εφαρμογή των ακουστικών βαρηκοΐας συνδυάζεται με στατιστικώς σημαντική βελτίωση στην ποιότητα ζωής των βαρήκοων ατόμων, ελαττώνοντας τις αρνητικές ψυχολογικές, κοινωνικές και συναισθηματικές επιπτώσεις που σχετίζονται με τη βαρηκοΐα τους. Παρά ταύτα, η εισαγωγή της ψηφιακής ασύρματης τεχνολογίας δημιούργησε νέα δυνητικά εμπόδια στην προσπέλαση των διαθέσιμων πληροφοριών από τα βαρήκοα άτομα, λόγω της πιθανής υπάρξεως ακουστών ηλεκτρομαγνητικών παρεμβολών από την αλληλεπίδραση κινητών τηλεφώνων και ακουστικών βαρηκοΐας. Ο σκοπός της παρούσας μελέτης ήταν να εξετάσει ποσοτικά την πιθανή έμμεση (παρεμπίπτουσα) επίδραση των κινητών τηλεφώνων δεύτερης και τρίτης γενιάς στην ακουστική αντίληψη ασθενών που φέρουν ψηφιακά ακουστικά βαρηκοΐας. Εξετάστηκαν επίσης οι πιθανές διαφοροποιήσεις στην επιδεκτικότητα των οπισθοωτιαίων, σε σχέση με τα ενδοωτιαία ακουστικά βαρηκοΐας, στις ακουστές ηλεκτρομαγνητικές παρεμβολές. Ασθενείς/Μέθοδος: Η μεθοδολογία της μελέτης βασίστηκε στην καταγραφή της ακουστικής αντιλήψεως λέξεων-κλειδιών σε προτάσεις της δοκιμασίας BKB (Bamford-Kowal-Bench) μεταφρασμένης στην ελληνική γλώσσα (ανοιχτή δοκιμασία αναγνωρίσεως προτάσεων). Οι προς αναγνώρισιν λέξεις ήταν ενσωματωμένες σε πέντε διαφορετικές, απλές και εύκολα κατανοητές ιστορίες (σενάρια), αποτελούμενες από 20 διαφορετικές προτάσεις η καθεμιά. Σε κάθε σενάριο υπήρχαν 50 λέξεις-κλειδιά και για την εξαγόμενη βαθμολογία υπολογιζόταν ο συνολικός αριθμός αυτών που είχαν ειπωθεί σωστά από τον εξεταζόμενο, αφού διπλασιαζόταν για να μετατραπεί στο αντίστοιχο ποσοστό επί τοις εκατό (%). Εξετάστηκαν ασθενείς με ποσοστό διακρίσεως τουλάχιστον 75% με ακουστικό (? 75%). Η ανάλυση ισχύος (power analysis), που προηγήθηκε της ενάρξεως της μελέτης, προσδιόρισε, ότι ο μικρότερος δυνατός αριθμός συμμετεχόντων στη μελέτη, που ήταν αναγκαίος για να βρεθεί μια διαφορά στη διάκριση της ομιλίας μεταξύ των δύο εξεταζομένων ομάδων της τάξεως του 3%, στο επίπεδο στατιστικής σημαντικότητας του 5% και με 90% βεβαιότητα, ανερχόταν στους 60 (30 σε κάθε ομάδα). Στη μελέτη συμπεριελήφθησαν 64 ενήλικες πάσχοντες από νευροαισθητήρια βαρηκοΐα, που χρησιμοποιούσαν ψηφιακό ακουστικό βαρηκοΐας (38 άνδρες και 26 γυναίκες). Το ποσοστό της ακουστικής αναπηρίας καθενός εκ των συμμετεχόντων υπολογίστηκε σύμφωνα με τη μέθοδο εκτιμήσεως της Αμερικανικής Ακαδημίας Ωτορινολαρυγγολογίας. Τριάντα ασθενείς έφεραν οπισθοωτιαία ακουστικά και 34 ενδοωτιαία ακουστικά βαρηκοΐας. Στην ομάδα των φερόντων ενδοωτιαία ακουστικά συμπεριελήφθησαν ασθενείς φέροντες τόσο μικρού μεγέθους ενδοκαναλικά ενδοωτιαία ακουστικά (cosmea top - CT), όσο και μικρότερου μεγέθους (cosmea small - CS), όπως επίσης και πλήρως ενδοκαναλικά (completely-in-the-canal - CIC) ενδοωτιαία ακουστικά βαρηκοΐας...
Επιβίωση και πολλαπλασιασμός μικροβίων στα κοινά ενδοφλέβια υγρά και τα υγρά παρεντερικής διατροφής
Authors: Γιαννάκη Μαρία
Published: January 2014

Οι λοιμώξεις από την ενδοφλέβια θεραπεία οφείλονται σε αποικισμό του καθετήρα ή μόλυνση του υγρού έγχυσης και αποτελούν ένα υπαρκτό κίνδυνο μικρότερο για τις ανεπτυγμένες και μεγαλύτερο για τις αναπτυσσόμενες χώρες. Τα ενδοφλέβια υγρά (ΕΥ) είναι κυρίως διαλύματα ενυδάτωσης και παρεντερικής διατροφής. Μικροοργανισμοί που μολύνουν συνήθως τα ΕΥ είναι ο Staphylococcus epidermidis, η Klebsiella, τα Enterobacter, Serratia αλλά και η Pseudomonas. Η μόλυνση καλείται ενδογενής όταν συμβαίνει κατά τη διάρκεια παρασκευής του ΕΥ και εξωγενής όταν συμβαίνει κατά τη χορήγησή του στον ασθενή. Η διάκριση των ενδογενών μολύνσεων από τις εξωγενείς μπορεί να γίνει από τα επιδημιολογικά χαρακτηριστικά των λοιμώξεων που προκαλούνται. Οι ενδογενείς μολύνσεις προκαλούν επιδημίες, ενώ οι εξωγενείς σποραδικά κρούσματα. Οι κλινικές εκδηλώσεις από μολυσμένο ΕΥ δεν διαφέρουν από αυτές μιας οποιασδήποτε νοσοκομειακής μικροβιακής λοίμωξης. Η κατάλληλη αντιμικροβιακή αγωγή είναι συνήθως αναποτελεσματική. Ο ασθενής βελτιώνεται μόνο μετά τη διακοπή της χορήγησης του μολυσμένου εγχύματος. Η μελέτη είχε δύο στόχους: Α. Τον έλεγχο επιβίωσης και πολλαπλασιασμού των μικροβίων στα κοινά ενδοφλέβια υγρά και στα υγρά παρεντερικής διατροφής. Για το σκοπό αυτό μολύνθηκαν πειραματικά με δώδεκα διαφορετικά μικροβιακά είδη (Acinetobacter calcoaceticus var. anitratum, Enterobacter cloacae, Enterococcus, Esherichia coli, Klebsiella oxytoca, Proteus vulgaris, Pseudomonas aeruginosa, Stenotrophomonas maltophilia, Serratia marcescens, Staphylococcus aureus, Staphylococcus epidermidis, Aeromonas hydrophila) δύο κοινά ενδοφλέβια υγρά (NaCl 0,9% και γλυκόζη 5%), δύο αμινοξεούχα-βιταμινούχα ΥΠΔ διαφορετικής περιεκτικότητας σε γλυκόζη, δύο λιπιδιούχα γαλακτώματα με και χωρίς φωσφορικά άλατα και δύο εργαστηριακά διαλύματα γλυκόζης. Το E. cloacae αναπτύχθηκε σε όλα τα υγρά και ταχύτερα από όλα τα μικρόβια ενώ τα λιπιδιούχα ΥΠΔ ήταν τα πιο ευνοϊκά για την ανάπτυξη των μικροβίων. Β. Τον έλεγχο στειρότητας των Υγρών Παρεντερικής Διατροφής που χορηγούνται στους ασθενείς του Νοσοκομείου Παίδων «Η Αγία Σοφία». Για την εκτίμηση του κινδύνου από τη μόλυνση των υγρών αυτών ελέγχθησαν διαλύματα που παράγονται στην Ειδική Μονάδα Ενδοφλεβίων Διαλυμάτων του Νοσοκομείου από το 1984. Συγκεκριμένα όλα τα δείγματα των δύο πρώτων ετών λειτουργίας της Μονάδας (1.700 υγρά) και δειγματοληπτικά 41.835 δείγματα της εικοσαετίας που ακολούθησε. Από τα 1700 ΥΠΔ βρέθηκαν μολυσμένα τα 51 (3%), ενώ σε κανένα από τα δείγματα της εικοσαετίας δεν βρέθηκε μικροοργανισμός.Τα αποτελέσματα αυτά συνδέονται άμεσα με τη βελτίωση των συνθηκών λειτουργίας της ΜΕΔ και καθιστούν περιττό τον καθημερινό δειγματοληπτικό έλεγχο
Η αγγλοφωνία στη Γαλλία και στη Γερμανία
Authors: Κίτσου Σοφία
Published: January 2014

Αντικείμενο της παρούσας διατριβής είναι η προσπάθεια άσκησης επιρροής της ισχύος των κορυφαίων αγγλοσαξονικών δυνάμεων, ΗΠΑ και Μεγάλης Βρετανίας, μέσω της γλώσσας και του πολιτισμού τους στη Γαλλία και τη Γερμανία, με αφορμή τη ρήξη των διατλαντικών σχέσεων εξαιτίας του Πολέμου στο Ιράκ το 2003. Η προσπάθεια αυτή κρίνεται μάλλον ανεπιτυχής, υπό την έννοια ότι η εκμάθηση της αγγλικής ως ξένης γλώσσας δεν οδηγεί στην αυτόματη υιοθέτηση θετικής στάσης και αποδοχής της πολιτικής των ΗΠΑ σε κορυφαία ζητήματα διεθνούς πολιτικής. Παράγοντες που εξηγούν την ανεπιτυχή αναπαραγωγή ισχύος μέσω της γλωσσικής διείσδυσης, είναι το μέγεθος της ισχύος των δύο κρατών σε οικονομικούς, πολιτικούς και πολιτισμικούς όρους, η ισχυρή εθνική και πολιτιστική ταυτότητα και η εργαλειακή/ωφελιμιστική προσέγγιση της εκμάθησης της ξένης γλώσσας, καθώς επίσης και άλλοι παράγοντες, όπως η θέση (status) της αγγλικής ως ξένης γλώσσας στο εκπαιδευτικό σύστημα και η ύπαρξη θεσμικού πλαισίου για την προστασία της χρήσης της εθνικής γλώσσας, όπως συμβαίνει στην περίπτωση της Γαλλίας. Επίσης, η πολιτική της «πολιτιστικής εξαίρεσης», που επιτρέπει στα κράτη -μέλη της Ευρωπαϊκής Ένωσης να θέτουν περιορισμούς στις εισαγωγές πολιτιστικών (οπτικοακουστικών) προϊόντων μη ευρωπαϊκής προέλευσης και η οπτικοακουστική πρακτική της μεταγλώττισης ως εθνοκεντρικής αναγωγής/προσαρμογής του ξένου στις πολιτισμικές αξίες της χώρας φιλοξενίας, απομάκρυνσης της ξενικότητας και μετριασμού της ισχύος των πολιτισμικών εικόνων, υποστηρίζεται ότι επικουρικά μετριάζουν την ισχύ της αγγλοφωνίας. Συνεπώς, μια πολιτική επιρροής, ειδικά Μεγάλης Δύναμης, δεν μπορεί να βασίζεται αποκλειστικά και μόνο, παρά μόνο επικουρικά, στη στρατηγική της γλωσσικής διείσδυσης. Η δε άσκηση της πολιτιστικής διπλωματίας από πλευράς μιας Μεγάλης Δύναμης δεν πρέπει να γίνεται με σκοπό τη συγκυριακή ιδεολογική διευκόλυνση της εξωτερικής της πολιτικής αλλά να αποτελεί αναπόσπαστο μέρος αυτής.
Βελτιστοποίηση μεθόδου προσδιορισμού αντιχολινεστερασικών εντομοκτόνων σε βιολογικά υγρά με σύγχρονες αναλυτικές τεχνικές
Authors: Μενδώνη Μαρκέλλα
Published: January 2014

Οι αντιχολινεστερασικές ουσίες χρησιμοποιούνται ευρέως για την αύξηση και την προστασία της αγροτικής παραγωγής. Η αλόγιστη όμως χρήση αυτών των προϊόντων, έχει ολέθριες επιπτώσεις τόσο στο περιβάλλον το οποίο ρυπάνθηκε αφάνταστα, όσο και στον άνθρωπο λόγω μεταφοράς των τοξικών χημικών ουσιών στον ανθρώπινο οργανισμό μέσω της τροφικής αλυσίδας. Επίσης έχει συνδεθεί με βλάβες όχι μόνο του κεντρικού νευρικού συστήματος, αλλά και με εξασθένηση του ανοσοποιητικού συστήματος, με ορμονικές διαταραχές και με πρόκληση καρκίνου. Τα συχνά προβλήματα που δημιουργεί η ευρεία χρήση των αντιχολινεστερασικών ουσιών και αρκετές φορές η κατάχρησή τους, καθώς και τα πολλαπλά περιστατικά δηλητηριάσεων τυχαίων και μη οδήγησε στην ανάπτυξη μιας ακριβούς, ευαίσθητης και ταχείας μεθόδου για τον προσδιορισμό 11 αντιχολινεστερασικών ουσιών στο αίμα, με αέρια χρωματογραφία σε συνδυασμό με ανιχνευτή φωσφόρου-αζώτου ο οποίος ενίσχυσε τον ιονισμό των ενώσεων Ν και P, και οδήγησε τελικά σε χαμηλά όρια ανίχνευσης και καλή επιλεκτικότητα. Έγινε βελτιστοποίηση της μεθόδου απομόνωσης των αντιχολινεστερασικών ουσιών από τα δείγματα αίματος και των αναλυτικών παραμέτρων της μεθόδου ποιοτικού και ποσοτικού προσδιορισμού. Οι εν λόγω προσδιορισμοί έγιναν μετά από εκχύλιση υγρού-υγρού. Στο πλαίσιο της επικύρωσης της μεθόδου έγιναν εκτεταμένες δοκιμασίες προκειμένου να υπολογιστούν τα όρια ανίχνευσης (LOD) και ποσοτικοποίησης (LOQ) της μεθόδου. Ακόμη, μελετήθηκε η ακρίβεια, η επαναληψιμότητα της μεθόδου καθώς και η γραμμικότητα των διαγραμμάτων βαθμονόμησης για όλες τις αντιχολινεστερασικές ουσίες που μελετήθηκαν. Η αποδοχή και καθιέρωση της αναπτυχθείσας μεθόδου στην καθημερινή αναλυτική πρακτική των τοξικολογικών εργαστηρίων θα αποτελέσει ένα εύχρηστο εργαλείο στα χέρια των τοξικολόγων που θα τους δίνει τη δυνατότητα να διερευνούν εύκολα, άμεσα και σωστά κάθε περιστατικό στο οποίο εμπλέκεται κάποια αντιχολινεστερασική ουσία, τόσο στο πλαίσιο της Δικαστικής όσο και της Κλινικής Τοξικολογίας.
La dimension interculturelle de l’enseignement du FLE au gymnase
Authors: Βήχου Μαρίνα
Published: January 2014

Ποια είναι τα όρια του μαθήματος της Ξένης Γλωσσάς στο Γυμνάσιο, Ποσό απέχει η ελληνικήσχολική πραγματικότητα απο τις κοινοτικές οδηγίες για την εκμάθηση των Ξένων Γλωσσών,Η προώθηση της έννοιας της ευρωπαϊκής ταυτότητας θα μπορούσε να είναι ένας απο τουςστόχους τοο μαθήματος της Γαλλικής ως Ξένης Γλωσσάς στο Γυμνάσιο,Οι πιο πάνω προβληματισμοί σχετικά με την ευρωπαϊκή ταυτότητα εντάσσονται στοπλαίσιο της Διδακτικής της Γαλλικής Γλωσσάς και της Διαπολιτισμικης Προσέγγισης Για τολόγο αυτό, θελήσαμε να καταγράφουμε τις αναπαραστάσεις των μαθητών και τωνεκπαιδευτικών ως προς τις δυνατότητες προώθησης της ευρωπαϊκής ταυτότητας στο μάθηματης Γαλλικής Γλωσσάς στο Γυμνάσιο Κάτω απο αυτό το πρίσμα, η εργασία αποσκοπεί στηνκαταγραφή πιθανών αποκλίσεων ανάμεσα στις κοινοτικές οδηγίες για τη διδασκαλία τωνΞένων Γλωσσών και στην ελληνική σχοΤακαι πραγματικότητα Στόχος μας, επίσης, ήταν ναδιερευνήσουμε και να προτείνουμε τρόπους προσέγγισης της έννοιας της ευρωπαϊκήςταυτότητας στο Γυμνάσιο, ως μέσο αναβάθμισης του μαθήματος της Γαλλικής άλλα και ωςτρόπο προώθησης ενός συγχρόνου ανθρωπισμού
Οικολογικός σχεδιασμός μονάδων παραγωγής ηλεκτρικής ενέργειας
Authors: Θεοδοσίου Γεώργιος
Published: January 2014

Οι βασικοί στόχοι της εργασίας είναι: (α) η περιβαλλοντική αξιολόγηση των μονάδων παραγωγής ηλεκτρισμού και του κύκλου ζωής των ενεργειακών πόρων που χρησιμοποιούνται για το σκοπό αυτό και η αναγνώριση και καταγραφή της συνεισφοράς τους στο πρόβλημα της ρύπανσης του περιβάλλοντος και, (β) η δημιουργία μιας διαδικασίας βελτιστοποίησης του σχεδιασμού ενεργειακών συστημάτων η οποία θα έχει ως βασικό σκοπό να ενσωμάτωσει την περιβαλλοντική παραμέτρο στο συμβατικό σχεδιασμό, παράλληλα με τα άλλα στοιχεία που τον χαρακτηρίζουν, συνεισφέροντας έτσι στην προσπάθεια για τη μείωση των περιβαλλοντικών επιπτώσεων που προκύπτουν από τον τομέα παραγωγής ηλεκτρισμού. Για την επίτευξη των στόχων αυτών δημιουργήθηκε ένα μοντέλο πολυκριτηριακής βελτιστοποίησης ενεργειακών συστημάτων παραγωγής ηλεκτρισμού ή/και θερμότητας στο οποίο, μέσω της φιλοσοφίας του Οικολογικού Σχεδιασμού και της Ανάλυσης Κύκλου Ζωής (ΑΚΖ), μεθοδολογίας κατάλληλης για την περιβαλλοντική αξιολόγηση ενεργειακών συστημάτων, ενσωματώνεται η περιβαλλοντική πτυχή στο συμβατικό σχεδιασμό. Τα δεδομένα από την ΑΚΖ και τα αντίστοιχα από μια οικονομική ανάλυση συνδυάζονται και με τη χρήση της προσέγγισης της πολυκριτηριακής ανάλυσης, με παράλληλη ελαχιστοποίηση των αντικειμενικών συναρτήσεων κόστους και περιβαλλοντικών επιπτώσεων που υπόκεινται σε συγκεκριμένους περιορισμούς, προκύπτει ένα σύνολο από βέλτιστες εφικτές λύσεις σχεδιασμού ενεργειακών συστημάτων παραγωγής ηλεκτρισμού.
Scheduling in computer and communication systems and generalized graph coloring problems
Authors: Λουκαρέλλι Γεώργιος
Published: January 2014

H διατριβή επικεντρώνεται στην αντιμετώπιση ανοικτών ερωτημάτων που αφορούν την πολυπλοκότητα και την προσεγγισιμότητα γενικευμένων προβλημάτων χρωματισμού γράφων, που προκύπτουν ως προβλήματα χρονοπρογραμματισμού σε συστήματα υπολογιστών και επικοινωνιών. Τα γενικότερα από αυτά ονομάζονται προβλήματα φραγμένου μέγιστου χρωματισμού κόμβων/ακμών, όπου δεδομένου ενός γράφου με βάρη στους κόμβους/ακμές και ενός ακεραίου b, αναζητούμε ένα χρωματισμό των κόμβων/ακμών όπου κάθε χρώμα χρησιμοποιείται το πολύ b φορές και το βάρος του ισούται με το βάρος του μεγαλύτερου κόμβου/ακμής που περιέχει. Στόχος είναι η εύρεση ενός χρωματισμού που ελαχιστοποιεί το άθροισμα των βαρών των χρωμάτων. Όταν τα βάρη είναι ίδια, τα προβλήματα είναι γνωστά ως προβλήματα φραγμένου χρωματισμού κόμβων/ακμών, ενώ χωρίς τον περιορισμό στην εμφάνιση των χρωμάτων προκύπτουν τα προβλήματα μέγιστου χρωματισμού κόμβων/ακμών. Τα προβλήματα μέγιστου χρωματισμού έχουν μελετηθεί στη βιβλιογραφία και για καθένα έχουν παρουσιαστεί πρακτικές εφαρμογές. Το πρόβλημα μέγιστου χρωματισμού κόμβων εμφανίζεται σε συστήματα διαχείρισης μνήμης οργανωμένης σε δεξαμενές, όπως συμβαίνει με τη διαχείριση της στοίβας πρωτοκόλλων στα σύγχρονα συστήματα κινητής τηλεφωνίας. Το πρόβλημα μέγιστου χρωματισμού ακμών εμφανίζεται σε συστήματα μεταγωγής μηνυμάτων, όπως στα δορυφορικά συστήματα επικοινωνιών. Στις εφαρμογές αυτές υπάρχουν στην πράξη φυσικοί περιορισμοί στον αριθμό των οντοτήτων που μπορούν να ανατεθούν στον ίδιο φυσικό πόρο, οδηγώντας μας στα προβλήματα φραγμένου μέγιστου χρωματισμού. Στο πρώτο μέρος, παρουσιάζονται αποτελέσματα πολυπλοκότητας και προσεγγισιμότητας του προβλήματος μέγιστου χρωματισμού ακμών. Ειδικότερα, παρουσιάζονται πολυωνυμικοί αλγόριθμοι για ειδικές κλάσεις γράφων και προσεγγιστικοί αλγόριθμοι για γράφους όπου το πρόβλημα είναι ΝΡ-πλήρες. Για διμερείς γράφους δίνεται μία σειρά από τέσσερις προσεγγιστικούς αλγορίθμους, όπου ο τελευταίος βελτιώνει τον λόγο προσέγγισης από 2 σε 1,74. Για δέντρα παρουσιάζεται ένας αλγόριθμος με λόγο προσέγγισης 3/2, δύο παραμετρικοί αλγόριθμοι και ένα προσεγγιστικό σχήμα. Επίσης, αποδεικνύεται ότι το πρόβλημα είναι ΝΡ-πλήρες σε πλήρεις γράφους με δύο βάρη στις ακμές και δίνεται αλγόριθμος με ασυμπτωτικό λόγο προσέγγισης 4/3 για γενικούς γράφους με δύο βάρη. Στο δεύτερο μέρος, παρουσιάζονται τα πρώτα αποτελέσματα για προβλήματα φραγμένου μέγιστου χρωματισμού. Για το πρόβλημα φραγμένου μέγιστου χρωματισμού ακμών, δίνονται αλγόριθμοι με λόγο προσέγγισης 3 για γενικούς γράφους και 2 για δέντρα. Επιπλέον, αποδεικνύεται ότι το πρόβλημα είναι ΝΡ-πλήρες για δέντρα. Για το πρόβλημα φραγμένου μέγιστου χρωματισμού κόμβων παρουσιάζεται ένα γενικευμένο σχήμα, το οποίο οδηγεί σε: λόγο προσέγγισης 17/11 για διμερείς γράφους, προσεγγιστικό σχήμα για διμερείς γράφους αν το b είναι φραγμένο και προσεγγιστικό σχήμα για δέντρα και οποιοδήποτε b
Απομόνωση και μελέτη βιοδραστικών μεταβολιτών από το θαλάσσιο ροδοφύκος sphaerococcus coronopifolius
Authors: Σμυρνιωτόπουλος Ευάγγελος
Published: January 2014

Η μελέτη των Θαλάσσιων οργανισμών αποτελεί μία σύγχρονη προέκταση της Χημείας Φυσικών Προϊόντων. Οι κύριοι στόχοι του ερευνητικού αυτού κλάδου είναι η ανακάλυψη (απομόνωση και δομική ταυτοποίηση) νέων χημικών ενώσεων που προέρχονται από θαλάσσιους οργανισμούς, ο εντοπισμός πιθανών βιολογικών δράσεων τους και η ένταξή τους σε σύγχρονους χώρους εφαρμογής. Η πραγματοποίηση των παραπάνω συνοδεύεται συνήθως και υποβοηθείται από τη μελέτη και αποσαφήνιση του οικολογικού ρόλου των ενώσεων. Το αντικείμενο της παρούσας διατριβής, κινούμενο στην προαναφερθείσα επιστημονική περιοχή των Θαλάσσιων Φυσικών Προϊόντων, περιλαμβάνει την απομόνωση, χημική μελέτη, βιοδραστικό έλεγχο και φαρμακολογική αξιοποίηση δευτερογενών μεταβολιτών από το ροδοφύκος Sphaerococcus coronopifolius, που επιλέχθηκε με βάση ορισμένα κριτήρια, όπως πλούσιο χημικό φορτίο, απουσία φαινομένων βιοεπίστρωσης στην επιφάνεια του οργανισμού, μεγάλοι πληθυσμοί, δυνατότητα και συνθήκες συλλογής. Τα οργανικά εκχυλίσματα που προέκυψαν από την κατεργασία του οργανισμού, επεξεργάστηκαν με τεχνικές υγρής χρωματογραφίας, κυρίως υψηλής πίεσης, και απέδωσαν 37 διαφορετικούς δευτερογενείς μεταβολίτες, οι οποίοι ταυτοποιήθηκαν δομικά μετά από φασματοσκοπική ανάλυση. Από τους μεταβολίτες αυτούς 22 αποτελούν νέα φυσικά προϊόντα. Από τα νέα φυσικά προϊόντα 6 είναι διτερπένια με σκελετό βρωμοσφαιρόλης (μεταβολίτες 5, 6, 9, 10, 12, 14 και 15), 4 έχουν σκελετό βρωμοτετρασφαιρόλης (μεταβολίτες 17-20), 3 έχουν σκελετό βρωμοκοροδιενόλης (μεταβολίτες 24-26), 2 έχουν σκελετό προσφαιρόλης (μεταβολίτες 31, 32), 2 έχουν σκελετό νεοδολαμπελλανίου (μεταβολίτες 33, 34), 1 έχει σκελετό νεοδολαστανίου (μεταβολίτης 35) και 1 έχει σκελετό νορσφαιρόλης (μεταβολίτης 36). Τα τετρακυκλικά διτερπένια 22 και 23 αποτελούν φυσικά προϊόντα με πρωτότυπες δομές και νέους ανθρακικούς σκελετούς. Μέχρι στιγμής έχουν διενεργηθεί φαρμακολογικοί έλεγχοι σε 13 μεταβολίτες ως προς τη κυτταροτοξική τους δράση έναντι των καρκινικών σειρών Α-549 (κυτταρική καρκινική σειρά επιθηλιακών κυττάρων πνεύμονα τύπου ΙΙ) και NSCLC-N6-L16 (μη μικροκυτταρικός καρκίνος του πνεύμονα), τα αποτελέσματα των οποίων έδειξαν ότι 8 από αυτούς παρουσίασαν αξιοσημείωτη δράση (μεταβολίτες 2, 3, 5, 8, 9, 11, 16 και 21). Παράλληλα, έχει ολοκληρωθεί ο έλεγχος ως προς την παρεμπόδιση της βιοεπίστρωσης υποθαλάσσιων επιφανειών (antifouling), για 7 μεταβολίτες, επί του θυσανόποδου Balanus amphitrite, εκ των οποίων οι πέντε (μεταβολίτες 1, 2, 4, 16 και 21) έδειξαν σημαντικά αποτελέσματα.
Η επίδραση της αδενοσίνης στην ανάκτηση της καρδιαγγειακής κυκλοφορίας μετά από πειραματική πρόκληση κοιλιακής μαρμαρυγής
Authors: Τζωρτζοπούλου Αικατερίνη
Published: January 2014

Η καρδιακή ανακοπή είναι μια επείγουσα κατάσταση που απαιτεί άμεση και συντονισμένη προσπάθεια για την αντιμετώπισή της. Η συχνότητα της εμφάνισής της αναμένεται να αυ- ξηθεί ακολουθώντας την αύξηση των στεφανιαίων και των άλλων καρδιακών νοσημάτων. Η επιτυχής καρδιοαναπνευστική αναζωογόνηση παραμένει σε χαμηλά ποσοστά παρά την συ- νεχή εξέλιξη της Βασικής και Εξειδικευμένης υποστήριξης της ζωής. Σκοπός Ο σκοπός της παρούσας ερευνητικής μελέτης ήταν να εκτιμηθεί εάν η συγχορήγηση της αδενοσίνης με την συμβατική αδρεναλίνη κατά την καρδιοαναπνευστική αναζωογόνηση μπορεί να βελτιώσει την πιθανότητα ανάκτησης αυτόματης κυκλοφορίας, τα ποσοστά επι- βίωσης μετά από 4 ώρες και να μειώσει την μυοκαρδιακή δυσλειτουργία. Μέθοδος και Υλικά Μελετήθηκαν 48 χοίρεια πειραματόζωα τα οποία τυχαιοποιήθηκαν σε 4 ομάδες των 12 με τη μέθοδο των ασφαλισμένων φακέλων. Μετά την πρόκληση κοιλιακής μαρμαρυγής που επιτεύχθηκε με την χορήγηση ρεύματος (9 Volt) μέσω βηματοδοτικού καλωδίου που προω- θήθηκε στη δεξιά κοιλία δια μέσου της δεξιάς έσω σφαγίτιδας ξεκίνησε η ΒΑΑ και έγινε χο- ρήγηση αδρεναλίνης 0,02 mg/kg και placebo για την ομάδα ελέγχου και αδρεναλίνη και αδε- νοσίνη σε μία από τις 3εις υπο μελέτη δόσεις για τις ομάδες παρέμβασης, 0.0375 mg.kg, 0.14 mg/kg, 0.25 mg/kg αντίστοιχα για τις ομάδες L, M, H. Υπολογίσθηκε το ποσοστό ανάκτησης αυτόματης κυκλοφορίας, 4ωρης επιβίωσης, και ο βαθμός μυοκαρδιακής δυσλειτουργίας. Αποτελέσματα Τα πειραματόζωα δεν διέφεραν όσον αφορά στα ποσοστά ανάκτησης αυτόματης κυκλοφο- ρίας αντίθετα κατά την 4ωρη επιβίωση παρουσιάσθηκε στατιστικά σημαντική διαφορά με την ομάδα L να έχει υψηλότερα ποσοστά επιβίωσης από την ομάδα ελέγχου. Η πίεση πλήρωσης στεφανιαίων κατά την καρδιοαναπνευστική αναζωογόνηση ήταν σε στατιστικά σημαντικά χαμηλότερα επίπεδα στις ομάδες Μ και Η σε σχέση με τις ομάδες C και L. Η ομάδα C και η ομάδα L δεν εμφάνισαν στατιστικά σημαντική διαφορά μεταξύ τους. H ομάδα L παρουσίασε μικρότερου βαθμού μυοκαρδιακή δυσλειτουργία και καρδιακή πα- ροχή επανήλθε σε τιμές που πλησίαζαν τις προ ανακοπής τιμές σε λιγότερο χρόνο από τις άλλες ομάδες. Οι αμάδες παρέμβασης παρουσίασαν στατιστικά σημαντικά χαμηλότερες μέσες τιμές αρ- ρυθμιών μετά την ανάκτηση αυτόματης κυκλοφορίας σε σύγκριση με την ομάδα ελέγχου. Συμπέρασμα Η χορήγηση χαμηλής δόσης αδενοσίνης μαζί με αδρεναλίνη στην καρδιοαναπνευστική αναζωογόνηση βελτιώνει τα ποσοστά επιβίωσης, και μειώνει την μυοκαρδιακή δυσλειτουρ- γία. Η αδενοσίνη αποδείχθηκε ότι έχει δοσοεξερτώμενη δράση στην καρδιοαναπνευστική αναζωογόνηση. Απαιτούνται και άλλες μελέτες που θα δώσουν περισσότερο φως σχετικά με τη δράση, τον συνδυασμό της με άλλα φάρμακα και την ασφάλεια στη χορήγησή της σε αυτές τις επείγουσες καταστάσεις
Νέες μέθοδοι ανάλυσης νουκλεϊκών οξέων
Authors: Κωνστάντου Τζέσσικα
Published: January 2014

Στα πλαίσια της παρούσας διδακτορικής διατριβής αναπτύχθηκε βιοαισθητήρας διπλής οπτικής ανίχνευσης τύπου ταινίας ξηρών αντιδραστηρίων, ο οποίος βασίζεται στη χρήση νανοσφαιριδίων χρυσού συζευγμένων με ολιγονουκλεοτίδια ως ανιχνευτών και επιτρέπει την οπτική ανίχνευση προϊόντων ενίσχυσης νουκλεϊκών οξέων και πολυμορφισμών/μεταλλάξεων των γονιδίων. Οι ταινίες ξηρών αντιδραστηρίων είναι κατάλληλες για αναλύσεις ρουτίνας κλινικών εργαστηρίων και για δοκιμασίες «point-of-care» (POC). Το θεωρητικό μέρος της διατριβής αποτελείται από 3 κεφάλαια. Στο κεφάλαιο 1 περιγράφονται μέθοδοι ανάλυσης νουκλεϊκών οξέων με έμφαση στην ανάλυση με ταχείες διαγνωστικές δοκιμασίες με ταινίες ξηρών αντιδραστηρίων καθώς και ορισμένες εφαρμογές τους. Το κεφάλαιο 2 αναφέρεται στη σημασία των σημειακών πολυμορφισμών και σε μεθόδους γονοτυπικής διάκρισης αλληλίων. Στο κεφάλαιο 3 περιγράφονται οι γενικές αρχές και η ισχύουσα νομοθεσία για τους γενετικά τροποποιημένους οργανισμούς, καθώς και οι μοριακές μέθοδοι ανίχνευσης τους. Το πειραματικό μέρος της διατριβής αποτελείται από 5 κεφάλαια. Στο κεφάλαιο 4 περιγράφεται η οργανολογία, τα αντιδραστήρια και οι μέθοδοι που χρησιμοποιήθηκαν στο πειραματικό μέρος. Στο κεφάλαιο 5 περιγράφεται η ανάπτυξη ταινίας ξηρών αντιδραστηρίων διπλής οπτικής ανίχνευσης, η οποία συνδυάζει την εξειδικευμένη υβριδοποίηση των ολιγονουκλεοτιδίων με τις μοναδικές οπτικές ιδιότητες των νανοσωματιδίων χρυσού για την ανίχνευση μορίων DNA. Τα νανοσωματίδια χρυσού εμφανίζουν χαρακτηριστικό κόκκινο χρώμα στα 520 nm, λόγω συντονισμού των φωτονίων με τα αγώγιμα ηλεκτρόνια των σωματιδίων (πλασμόνια). Στη διαγνωστική μεμβράνη της ταινίας περιλαμβάνονται δύο ζώνες δοκιμασίας (SA, anti-Dig) και μία ζώνη ελέγχου (dA)x. Οι μελέτες βελτιστοποίησης της ταινίας εστιάστηκαν στη ζώνη δοκιμασίας του αντισώματος. Επιπλέον, μελετήθηκε η σύσταση του διαλύματος ανάπτυξης και επιλέχθηκε η κατάλληλη διαγνωστική μεμβράνη. Στο κεφάλαιο 6 περιγράφεται η ανάπτυξη μεθόδου ταυτόχρονου προσδιορισμού δύο αλληλίων με ταινία ξηρών αντιδραστηρίων διπλής οπτικής ανίχνευσης και αντίδραση επέκτασης εκκινητή. Η μέθοδος περιλαμβάνει εκθετική ενίσχυση με PCR τμήματος του γονιδίου που περιέχει τον πολυμορφισμό, δύο αντιδράσεις PEXT χρησιμοποιώντας εκκινητές συμπληρωματικούς ως προς το κάθε ένα αλλήλιο παρουσία επισημασμένων δεοξυνουκλεοτιδίων (biotin-dUTP και dig-dUTP) και ανίχνευση των προϊόντων PEXT με μία ταινία ξηρών αντιδραστηρίων. Στα πλαίσια ανάπτυξης της μεθόδου πραγματοποιήθηκε βελτιστοποίηση των αντιδράσεων PEXT τόσο στο μίγμα της αντίδρασης όσο και στο πρόγραμμα της επέκτασης στο θερμικό κυκλοποιητή, καθώς επίσης και της ταινίας για τη διεξαγωγή του γονοτυπικού προσδιορισμού. ..............................................................................
Εφαρμογές ποσοτικής ανάλυσης για την αποτελεσματική αξιοποίηση των διατιθέμενων μεταβλητών δαπανών των δημόσιων νοσοκομειακών μονάδων
Authors: Τσάκας Μάριος
Published: January 2014

Η διερεύνηση του βαθμού αξιοποίησης των παραγωγικών συντελεστών που διαθέτουν οι νοσοκομειακές μονάδες για την παροχή των υπηρεσιών τους επιχειρείται με χρήση ποσοτικών μεθόδων. Η βασική επιδίωξη της ποσοτικής ανάλυσης είναι να διαπιστωθεί η σημαντικότητα της διαχείρισης των μεταβλητών δαπανών των Νοσοκομειακών Μονάδων μέσα από τη συγκριτική τους αξιολόγηση, καθώς υιοθετείται η υπόθεση ότι το σημαντικότερο μέρος των μεταβλητών δαπανών αναφέρεται στην κλινική διαχείριση των νοσοκομειακών λοιμώξεων. Η μεθοδολογία που έχει χρησιμοποιηθεί αναφέρεται στην εφαρμογή Δεικτών, Data Envelopment Analysis (DEA) και Οικονομετρίας. Προκειμένου για τη συγκριτική αξιολόγηση χρησιμοποιούνται 16 Νοσοκομειακές Μονάδες και σε πρώτο επίπεδο εκτιμάται η διαχείριση των μεταβλητών δαπανών τους, ενώ σε δεύτερο επίπεδο συγκρίνονται με τα δείγματα μονάδων Γενικών Νοσοκομείων και μαιευτικών και γυναικολογικών νοσοκομειακών μονάδων. Είναι κατανοητό ότι ο βαθμός αξιοποίησης των μεταβλητών δαπανών κάθε νοσοκομειακής Μονάδας αποτελεί κριτήριο αξιολόγησης της αποτελεσματικότητας τους, η δε συγκριτική τους αξιολόγηση προς την κατεύθυνση αυτή οδηγεί στην αξιολόγηση της αποτελεσματικότητας των Διοικήσεών τους. Η ερευνητική εργασία με επιτυχία αποδεικνύει την εφικτότητα εφαρμογής διαδικασίας αξιολόγησης των Νοσοκομειακών Μονάδων για τον τρόπο διαχείρισης των μεταβλητών τους δαπανών, οι οποίες, κατά κανόνα, αναφέρονται σε προμήθειες αναλωσίμων υλικών, φαρμάκων, αντιβιοτικών, αντισηπτικών, υλικών για εργαστηριακές εξετάσεις και λοιπών. Η ερευνητική εργασία καταλήγει σε προτάσεις, οι οποίες στηρίζονται στα ευρήματα που προέκυψαν από την εφαρμοσθείσα ποσοτική ανάλυση.
Τα οιστρογόνα στη μείωση της επαναστένωσης μετά από τοποθέτηση ενδοστεφανιαίων προθέσεων σε χοίρους
Authors: Λυμπερόπουλος Ηλίας
Published: January 2014

Η αγγειοπλαστική των στεφανιαίων έχει καθιερωθεί πλέον ως μια αποτελεσματική και ασφαλής μέθοδος για την αντιμετώπιση της ισχαιμίας του μυοκαρδίου που οφείλεται σε αθηροσκλήρωση. Η μακροπρόθεσμη όμως επιτυχία αυτής της θεραπευτικής μεθόδου περιορίζεται από την επαναστένωση του διατεταμένου τμήματος. Για την αντιμετώπιση του προβλήματος αυτού εφαρμόζεται η τεχνική της αγγειοπλαστικής με εμφύτευση στεφανιαίων ενδοπροθέσεων (stents). Η τοποθέτηση στεφανιαίας ενδοπρόθεσης μειώνει την επαναστένωση δημιουργώντας μεγάλους αυλούς και εμποδίζοντας την αρνητική αναδιαμόρφωση του αγγείου. Οι καρδιαγγειακές νόσοι αν και αποτελούν την κύρια αιτία νοσηρότητας και θνητότητας και για τα δύο φύλα, εμφανίζονται σπάνια σε προεμμηνοπαυσιακές γυναίκες, ενώ η συχνότητά τους αυξάνει σημαντικά μετά την εμμηνόπαυση. Η διαφορά αυτή έχει αποδοθεί στην απώλεια των οιστρογόνων που συνεπάγεται η παύση της εμμήνου ρήσεως, όμως οι βιολογικές αιτίες για τη φυλοεξαρτώμενη διαφορά συχνότητας των καρδιαγγειακών νοσημάτων είναι πιο σύνθετη. Θα είχε επομένως ενδιαφέρον να μελετηθεί αν η χορήγηση οιστρογόνων θα μπορούσε να μειώσει την υπερπλασία του έσω χιτώνα και την επαναστένωση σε χοίρους μετά από εμφύτευση ενδοστεφανιαίων προθέσεων. Στόχοι διατριβής Οι στόχοι της παρούσας διατριβής είναι: 1) η μελέτη της επίδρασης του φύλου στην επαναστένωση, μετά από εμφύτευση ατσάλινων μη επικαλυμμένων ενδοπροθέσεων και 2) η διερεύνηση του ρόλου της συστεμικής χορήγησης των οιστρογόνων στην επαναστένωση των στεφανιαιών αγγείων, μετά από τοποθέτηση ενδοστεφανιαιών προθέσεων σε χοίρους. Υλικό- Μέθοδος Για τη διερεύνηση του πρώτου ερωτήματος χρησιμοποιήθηκαν συνολικά 42 ενήλικοι χοίροι (20 αρσενικοί και 22 θηλυκοί). Στα ζώα αυτά έγινε εμφύτευση ανοξείδωτων ενδοπροθέσεων (Antares, Inflow Dynamics, Germany) σε ένα ή περισσότερα στεφανιαία αγγεία. Την 28η μέρα μετά την τοποθέτηση στεφανιαίας ενδοπρόθεσης έγινε ευθανασία και ακολούθησε ιστομορφομετρική ανάλυση των στεφανιαίων αρτηριών (20 αγγεία από την ομάδα των αρσενικών και 19 αγγεία από την ομάδα των θηλυκών ζώων). Για τη διερεύνηση του δεύτερου ερωτήματος, χρησιμοποιήθηκαν τελικά 38 θηλυκοί χοίροι ηλικίας 7 μηνών που υπέστησαν ωοθηκεκτομή. Την 3η μέρα μετά την ωοθηκεκτομή τα ζώα τυχαιοποιήθηκαν σε δύο ομάδες : α) στην ομάδα ελέγχου που αποτέλεσαν 19 ζώα στα οποία χορηγήθηκε ενδομυϊκά φυσιολογικός ορός και β) σε άλλα 19 ζώα στα οποία χορηγήθηκε ενδομυϊκά 20 mg βαλεριανής 17-β οιστραδιόλης ελεγχόμενης αποδέσμευσης (Progynon Depot 10, Schering AG, Germany). Την 10η μέρα μετά την ωοθηκεκτομή τοποθετήθηκαν σε κάθε ζώο 1 ή 2 ατσάλινες ενδοπροθέσεις (Antares, Inflow Dynamics, Germany). Την 17η μέρα χορηγήθηκε ξανά στα ζώα φυσιολογικός ορός ή 10 mg βαλεριανής 17-β οιστραδιόλης ελεγχόμενης αποδέσμευσης. Την 28η μέρα μετά την τοποθέτηση στεφανιαίας ενδοπρόθεσης έγινε ευθανασία και ακολούθησε ιστομορφομετρική ανάλυση των στεφανιαίων αρτηριών (28 αγγείων από κάθε ομάδα). ...............................................
Μαθηματικά και αριθμητικά μοντέλα για προβλήματα αλλαγής φάσης υλικών
Authors: Σφυράκης Χρυσοβαλάντης
Published: January 2014

Σε αυτή τη διδακτορική διατριβή επιλύουμε αριθμητικά ένα μοντέλο πεδίου φάσης για προβλήματα αλλαγής φάσης υλικών σε δύο χωρικές διαστάσεις που οφείλεται στους McFadden, Wheeler, Sekerka, Wang. Ζητούμε δύο αρκετά ομαλές συναρτήσεις, την συνάρτηση φάσης και τις θερμοκρασίας. Αυτές ορίζονται για ..., όπου ... είναι γνωστές συναρτήσεις και ο Α είναι ένας 2 2 πίνακας συναρτήσεων που εξαρτώνται από το θ, της μορφής ... όπου το ... είναι κατάλληλη τριγωνομετρική συνάρτηση του ... Δεδομένου ότι το μοντέλο είναι μη γραμμικό, και δεν έχει γενικά αναλυτική λύση, καταφεύγουμε στην επίλυση με αριθμητικές μεθόδους. Για την αριθμητική επίλυση χρησιμοποιούμε μεθόδους πεπερασμένων διαφορών όπως η άμεση μέθοδος Euler για την πρώτη εξίσωση και η μέθοδος Crank-Nicolson-Εναλασσομένων Κατευθύνσεων (ADI) για την δεύτερη. Επίσης παρουσιάζουμε μια δεύτερη αριθμητική μέθοδο πεπερασμένων διαφορών που επιλύει και τις δύο εξισώσεις του συστήματός με την μέθοδο Crank-Nicolson-Εναλασσομένων Κατευθύνσεων (ADI). Για τις παραπάνω αριθμητικές τεχνικές αποδείξαμε τόσο την ευστάθεια όσο και τη σύγκλισή τους. Για την ταχύτερη υλοποίηση των αλγορίθμων αναπτύξαμε παράλληλα σχήματα που μπορούν να επιλυθούν ταυτόχρονα σε 1, 2 ή 4 επεξεργαστές, και αναλύσαμε την απόδοση των παράλληλων αλγορίθμων σε τέτοια υπολογιστικά προβλήματα. Τέλος παρουσιάζουμε αποτελέσματα αριθμητικών πειραμάτων που δείχνουν την κίνηση της διεπιφάνειας κατά την αλλαγή φάσης του μετώπου και την έναρξη δημιουργίας δενδριτών
Ντετερμινιστικές και στοχαστικές ολοκληρωτικοδιαφορικές εξισώσεις Sobolev με εφαρμογές στην ηλεκτρομαγνητική θεωρία σύνθετων υλικών
Authors: Λιάσκος Κωνσταντίνος
Published: January 2014

Στην παρούσα διδακτορική διατριβή, μετά από μια σύντομη εισαγωγή στη στοχαστική ανάλυση και τις στοχαστικές διαφορικές εξισώσεις σε απειροδιάστατους και διαχωρίσιμους χώρους Hilbert, μελετώνται και αποδεικνύονται τα παρακάτω. – Στο κεφάλαιο 2 η καλή τοποθέτηση σε χώρους Hilbert προβλημάτων αρχικών τιμών για εξισώσεις τύπου Sobolev: (Lu)’ = Mu + f, καθώς και για τις αντίστοιχες στοχαστικές εξισώσεις d(Lu = (Mu + f) dt + BdWt, όπου η Wt είναι μια απειροδιάστατη διαδικασία Wiener. – Στο κεφάλαιο 3 η καλή τοποθέτηση σε χώρους Hilbert προβλημάτων αρχικών τιμών για ολοκληρωτικοδιαφορικές εξισώσεις u’ = Mu + f + Ktu, καθώς και για τις αντίστοιχες στοχαστικές εξισώσεις du = Uu + f + Ktu) dt + B(u)dWt, όπου με Ktu δηλώνεται η χρονική συνέλιξη Ktu = ∫0+ K(t-s) u(s)ds. – Στο κεφάλαιο 4 ως εφαρμογές των παραπάνω, αποδεικνύεται η καλή τοποθέτηση δύο προβλημάτων αρχικών-συνοριακών τιμών που αφορούν τη διάδοση ηλεκτρομαγνητικών κυμάτων σε χειρόμορφα υλικά: συγκεκριμένα του συστήματος των εξισώσεων Maxwell πλαισιωμένου 1) από τις πλήρεις καταστατικές εξισώσεις των υλικών αυτών, 2) από τις εξισώσεις DBF.
Προσδιοριστικοί παράγοντες της ευρωπαϊκής και διεθνούς ανταγωνιστικότητας της τουριστικής βιομηχανίας
Authors: Γαλανός Γεώργιος
Published: January 2014

Κεντρικός σκοπός της συγκεκριμένης έρευνας ήταν η θεωρητική και εμπειρική διερεύνηση και εκτίμηση των παραγόντων που προσδιορίζουν τη διεθνή ανταγωνιστικότητα της τουριστική βιομηχανίας της χώρας μας. Ειδικότερα επιδιώχθηκε : O Η θεωρητική προσέγγιση των όρων ανταγωνιστικότητα και τουρισμός σε ευρωπαϊκό και εθνικό επίπεδο, με παράλληλη ανάλυση των επιπτώσεων του τουρισμού. O Η κατασκευή ενός μεθοδολογικού πλαισίου για τον προσδιορισμό των παραγόντων που διαμορφώνουν τη ανταγωνιστικότητα στην τουριστική βιομηχανία O Η τουριστική SWOT ανάλυση της Ελλάδας, ώστε να προσδιοριστούν τα ανταγωνιστικά πλεονεκτήματα και μειονεκτήματά της. O Η διαμόρφωση ενός γενικότερου σχεδίου δράσης χρήσιμο για την άσκηση τουριστικής πολιτικής σε εθνικό επίπεδο και η βελτίωση της διεθνούς ανταγωνιστικότητας της χώρας. Επίσης, η εργασία είχε ως στόχο να συμβάλλει στην τουριστική έρευνα τόσο σε θεωρητικό όσο και σε εμπειρικό επίπεδο, καθώς επιχειρήθηκε μια πρώτη ολοκληρωμένη εφαρμογή του όρου «ανταγωνιστικότητα» στον τουρισμό, στη βάση της οποίας διατυπώθηκε ένα σχέδιο συνεκτικής παρέμβασης υπέρ της τουριστικής ανταγωνιστικότητας. ...
Προσδιορισμός αντιοξειδωτικών ουσιών σε φαρμακευτικά φυτά της ελληνικής χλωρίδας
Authors: Παπαγεωργίου Βασιλική
Published: January 2014

Στην παρούσα διατριβή πραγματοποιήθηκαν 4 πειράματα. Στόχος του 1ου πειράματος ήταν: α) η ταξινόμηση 11 πρότυπων φαινολικών ενώσεων με κριτήριο την αντιοξειδωτική τους δράση, και β) η αξιολόγηση 3 διαλυτών ως προς την αποτελεσματικότητα τους να αποδίδουν εκχυλίσματα υψηλής αντιοξειδωτικής ικανότητας. Σύμφωνα με τα αποτελέσματα, το γαλλικό οξύ παρουσιάζει την υψηλότερη τιμή ενώ ασθενέστερη αντιοξειδωτική δράση εμφανίζουν το π-κουμαρικό οξύ και το βανιλλικό οξύ. Η στατιστική επεξεργασία των αποτελεσμάτων έδειξε σημαντικές διαφορές μεταξύ των διαλυτών εκχύλισης με τη μεθανόλη να εμφανίζεται στατιστικά πιο ευαίσθητη από τους υπόλοιπους. Στο 2ο πείραμα μελετήθηκε η επίδραση 3 μεθόδων εκχύλισης: α) στη ποιοτική και ποσοτική σύσταση, β) στο ολικό φαινολικό περιεχόμενο και γ) στην αντιοξειδωτική δραστικότητα της ρίγανης και του βαλσαμόχορτου. Τα αποτελέσματα έδειξαν ότι οι μέθοδοι εκχύλισης δεν διαφοροποιούν το φαινολικό προφίλ των εκχυλισμάτων των φυτών, αλλά μεταβάλλουν σημαντικά τη ποσοτική σύσταση αυτών. Η μέθοδος reflux βρέθηκε να είναι περισσότερο ευαίσθητη από τις υπόλοιπες μεθόδους και μάλιστα περισσότερο ευαίσθητη στη παραλαβή των φλαβονοειδών και ελαφρώς περισσότερο ευαίσθητη στη παραλαβή των φαινολικών οξέων. Η επίδραση του σταδίου ανάπτυξης εννέα φυτών της ελληνικής χλωρίδας στη φαινολική σύσταση και την αντιοξειδωτική τους δράση αποτέλεσε στόχος του 3ου πειράματος. Τα αποτελέσματα έδειξαν ότι το αναπτυξιακό στάδιο αποτελεί τον κυρίαρχο παράγοντα που καθορίζει τη συγκέντρωση των φλαβονοειδών και των φαινολικών οξέων στα φύλλα των υπό μελέτη φυτών, με τις τιμές των πρώτων να μεγιστοποιούνται την περίοδο της ανθοφορίας τους και των δεύτερων τη περίοδο της καρποφορίας τους. Οι κλιματολογικοί παράγοντες δεν διαφοροποίησαν το φαινολικό προφίλ των φυτών, ωστόσο, μπορεί να θεωρηθούν υπεύθυνες για τις διακυμάνσεις που παρατηρήθηκαν στις συγκεντρώσεις των φαινολικών συστατικών.
Θεωρία πληροφορίας και επεξεργασία σήματος για (μη-γραμμικά) επικοινωνιακά κανάλια
Authors: Ξενούλης Κωνσταντίνος
Published: January 2014

Στην παρούσα διατριβή παρουσιάζονται φράγματα πιθανότητας σφάλματος αποκωδικοποίησης και επιτεύξιμοι ρυθμοί για γραμμικά και μη-γραμμικά κανάλια. Αναλυτικότερα, βελτιώνεται το φράγμα του Gallager καθώς και οι παραλλαγές αυτού μέσω της τεχνικής Duman--Salehi. Η προτεινόμενη τεχνική βασίζεται στη νέα ανισότητα αντίστροφου εκθετικού αθροίσματος και αναδεικνύει ένα νέο επιθυμητό χαρακτηριστικό για γραμμικούς κώδικες, το οποίο σχετίζεται άμεσα με την αποκωδικοποίηση λίστας. Η διατριβή παρουσιάζει επίσης κάτω φράγματα για τη χωρητικότητα μη--γραμμικών καναλιών, τα οποία αναπαρίστανται με σειρές Volterra, συνδυάζοντας την τεχνική τυχαίας κωδικοποίησης με τη θεωρία των martingales. Η προτεινόμενη έρευνα στηρίζεται στις βασικές ιδέες της δουλειάς του Shannon και κάνει χρήση εκθετικών ανισοτήτων martingales για το φράξιμο των πιθανοτήτων των περιοχών εσφαλμένης αποκωδικοποίησης. Η συγκεκριμένη ανάλυση εφαρμόζεται επίσης σε περιπτώσεις όπου τα στατιστικά χαρακτηριστικά του θορύβου είναι άγνωστα. Η παρούσα εργασία βελτιώνει και επεκτείνει το φράγμα των Shulman Feder, για δυαδικούς, γραμμικούς κώδικες οι οποίοι είναι αναλλοίωτοι στις μεταθέσεις λίστας. Τέλος, αναπτύσσεται ένα νέο φράγμα για την πιθανότητα σφάλματος αποκωδικοποίησης λίστας, το οποίο συνδυάζει τεχνικές τυχαίας κωδικοποίησης για μη τυχαίους κώδικες και μειώνεται διπλά εκθετικά ως προς το μήκος του κώδικα
Διαδικτυακά προσαρμοστικά εκπαιδευτικά συστήματα υπερμέσων στη διδακτική των φυσικών επιστήμων και της τεχνολογίας
Authors: Παπαδημητρίου Αλέξανδρος
Published: January 2014

Η παρουσα διατριβη ασχολειται με ζητηματα σχεδιασης και υλοποιησης ενος προσαρμοστικου εκπαιδευτικου συστηματος υπερμεσων (πεσυ). Τα πεσυ μπορουν να θεωρηθουν ως η απαντηση στα προβληματα που παρουσιαζουν τα παραδοσιακα συστηματα υπερμεσων. Συγκεκριμενα, ασχολειται με: (i) τη σχεδιαση ενος εκπαιδευτικου πλαισιου, που βασιζεται στη θεωρια του εποικοδομισμου και κατευθυνει τις εκπαιδευτικες αποφασεις του πεσυ και τη σχεδιαση του πεδιου γνωσης, καθοριζει τους στοχους και τη λειτουργικοτητα της προσαρμογης του, την ανατροφοδοτηση, την αξιολογηση, την εμπλοκη του εκπαιδευομενου σε συνεργατικες δραστηριοτητες επιλυσης προβληματος και προσδιοριζει το συνδυασμο τεχνολογιων προσαρμογης που το υλοποιουν, λαμβανοντας υποψη το περιεχομενο και αξιοποιωντας τα ιδιαιτερα χαρακτηριστικα του εκπαιδευομενου, (ii) την επιλογη ενος καταλληλου μοντελου μαθησιακου στιλ, (iii) ζητηματα διαμοιρασμου του ελεγχου μεταξυ εκπαιδευομενου και συστηματος, (iv) την επιλογη καταλληλων προσαρμοστικων τεχνικων πλοηγησης, (v) μια μεθοδο μετα-προσαρμοστικης πλοηγησης, (vi) μια μεθοδο αλληλεπιδραστικης επιλυσης προβληματος μεσω δραστηριοτητων, (vii) μια μεθοδο προσαρμοστικου σχηματισμου ομαδων συνεργασιας και (viii) ζητηματα προσαρμοστικης παρουσιασης του εκπαιδευτικου υλικου. Στο πλαισιο της διατριβης, σχεδιαστηκε και υλοποιηθηκε το πεσυ ματηεμα το οποιο συνδυαζει το εποικοδομιστικο, το κοινωνικο-πολιτισμικο και το μεταγνωστικο διδακτικο μοντελο και υποστηριζει εξατομικευμενη και συνεργατικη μαθηση. Οι διδακτικες στρατηγικες βασιζονται στον κυκλο μαθησης και στο μοντελο μαθησιακου στιλ του kolb. Ο γενικος σκοπος του πεσυ ματηεμα ειναι να υποστηριξει τους εκπαιδευομενους διαμεσου ενος αλληλεπιδραστικου και εποικοδομιστικου εκπαιδευτικου περιβαλλοντος προκειμενου να οικοδομησουν τη γνωση τους στις φυσικες επιστημες και στην τεχνολογια, ατομικα και/η συνεργατικα, και να ξεπερασουν τις εσφαλμενες αντιληψεις τους και τις μαθησιακες τους δυσκολιες. Στην τρεχουσα εκδοση, εχει αναπτυχθει καταλληλο εκπαιδευτικο υλικο για την εκμαθηση του ηλεκτρομαγνητισμου. Οι προσαρμοστικες και ευφυεις τεχνικες που υποστηριζει το πεσυ ματηεμα ειναι: η αλληλουχια μαθηματων, η προσαρμοστικη παρουσιαση, η προσαρμοστικη και μετα-προσαρμοστικη πλοηγηση, η αλληλεπιδραστικη επιλυση προβληματος και ο προσαρμοστικος σχηματισμος ομαδων. Στο τελος της διατριβης παρουσιαζονται ερευνες για τη σχεδιαση και την αξιολογηση του πεσυ ματηεμα, τα συμπερασματα των ερευνων και η μελλοντικη ερευνα. Έρευνες εδειξαν οτι οι μαθητες δευτεροβαθμιας εκπαιδευσης αυξανουν τις επιδοσεις τους μελετωντας μεσω του πεσυ ματηεμα. Επισης, η διαμορφωτικη αξιολογηση του πεσυ ματηεμα εδειξε οτι σχεδον ολες οι λειτουργιες του ειναι χρησιμες και ευχρηστες.
Ακτινογραφικοί δείκτες βιολογικής ανταπόκρισης στην ορθοδοντική θεραπεία συγκλεισιακών ανωμαλιών τάξης ΙΙ κατηγορίας 1 κατά Angle σε παιδιά
Authors: Γιδαράκου Ιωάννα
Published: January 2014

Ο σκοπός της έρευνας ήταν η διερεύνηση της δυνατότητας εντόπισης ορισμένων πλαγίων ακτινογραφικών κεφαλομετρικών δεικτών, ικανών να κατευθύνουν τον κλινικό ορθοδοντικό προς μία έγκυρη πρόβλεψη του τελικού αποτελέσματος όσον αφορά στη θεραπεία της συγκλεισιακής ανωμαλίας Τάξης ΙΙ κατηγορίας 1 σε αναπτυσσόμενους ασθενείς. Η παρούσα εργασία ήταν μία μακροπρόθεσμη μελέτη της θεραπευτικής προσέγγισης αυξανόμενων ασθενών με συγκλεισιακή ανωμαλία Τάξης ΙΙ κατηγορίας 1 με τη χρήση κινητής λειτουργικής συσκευής. Το δείγμα αποτελούνταν από συνεχόμενους, τυχαία επιλεγμένους ασθενείς, οι οποίοι θεραπεύτηκαν με τη χρήση κινητής διευρυντικής συσκευής της άνω γνάθου, ακολουθούμενης από κινητό λειτουργικό μηχάνημα προώθησης της κάτω γνάθου. Το τυχαίο δείγμα της παρούσας έρευνας δεν περιελάμβανε άτομα με εξεσημασμένη κατακόρυφη ανάπτυξη της κάτω γνάθου, γεγονός αντιπροσωπευτικό και του γενικότερου ελληνικού πληθυσμού. Λόγω του γεγονότος αυτού δεν κατέστη δυνατός ο αυτόματος διαχωρισμός του δείγματος σε άτομα με ευνοϊκή και δυσμενή ανταπόκριση στο θεραπευτικό πρωτόκολλο και άρα η διακρίβωση συγκεκριμένων ακτινογραφικών δεικτών βιολογικής ανταπόκρισης των αναπτυσσόμενων ασθενών. Η παρούσα μελέτη οδηγεί στην εξαγωγή κάποιων χρήσιμων συμπερασμάτων. Ασθενείς με οριζόντιο τύπο αύξησης (FH/MP<24 ή μικρό αριθμό χαρακτηριστικών ανεωγμένης δήξης) παρουσίασαν τις πιο έντονες σκελετικές και οδοντικές αλλαγές ως προς τη μετατόπιση της κάτω γνάθου σε πιο πρόσθια θέση. Η ίδια κατηγορία ασθενών κατέγραψε διεύρυνση στη διαγομφιακή και διακυνοδοντική απόσταση του κάτω οδοντικού τόξου συνακόλουθα με την ενεργό διεύρυνση της άνω γνάθου. Ασθενείς με πιο κατακόρυφο τύπο αύξησης του προσώπου κατέγραψαν λιγότερες σκελετικές και οδοντικές αλλαγές, αλλά και σε αυτούς επιτεύχθηκε η επιθυμητή οδοντική σχέση Τάξης Ι. Ασθενείς επομένως με βραχυπρόσωπο και μεσοπρόσωπο τύπο προσώπου αντέδρασαν ευμενώς στη λειτουργική προώθηση της κάτω γνάθου μετά την απαραίτητη διεύρυνση της άνω γνάθου. Περαιτέρω διερεύνηση της ανταπόκρισης ασθενών με πιο εξεσημασμένα κατακόρυφο τύπο προσώπου στη λειτουργική προώθηση της κάτω γνάθου προτείνεται.
Μεταλλεία και μαντεία στην αρχαιότητα
Authors: Λεονάρδος Ιωάννης
Published: January 2014

Η μαντεία στην αρχαία Ελλάδα άσκησε έντονη επιρροή σε ποικίλες πτυχές της θρησκευτικής, κοινωνικής αλλά και οικονομικής ζωής. Σε αυτό το πλαίσιο διερευνάται η επίδραση των μάντεων και των μαντείων στην εκμετάλλευση του ορυκτού πλούτου, από το στάδιο της εξόρυξης του μεταλλεύματος έως αυτό της εμπορικής προώθησης των προϊόντων των μεταλλοτεχνιτών. Η έρευνα στηρίζεται στις σχετικές μαρτυρίες των αρχαίων συγγραφέων, οι οποίες επιβεβαιώνονται ως επί το πλείστον και από αρχαιολογικά ευρήματα. Στο πρώτο κεφάλαιο εξετάζεται η επιρροή της μαντείας κατά την Εποχή του Χαλκού, οπότε ανακαλύφθηκαν τα μέταλλα και ξεκίνησε η επεξεργασία τους. Οι μυθολογικές παραδόσεις για τις θεότητες της μεταλλουργίας περιέχουν συγκαλυμμένες πληροφορίες για την οργάνωση των πρώτων μεταλλουργών, τη θρησκευτική δομή των ομοτεχνιών τους αλλά και την άσκηση της μαντείας. Στο τέλος της Εποχής του Χαλκού σημειώθηκαν οι εκστρατείες και οι αποικισμοί των Μυκηναίων από τη μητροπολιτική Ελλάδα προς διάφορες περιοχές της Μεσογείου, όπως η Αργοναυτική και η Τρωική Εκστρατεία, οι αποικισμοί της Κύπρου και της Μιλήτου. Η σχέση αυτών των ανακατατάξεων με τα μέταλλα και η συμβολή της μαντείας είναι το αντικείμενο του δεύτερου κεφαλαίου. Το επόμενο κεφάλαιο αναφέρεται στη σχέση των μαντείων και των μάντεων με τη μεταλλεία κατά την Αρχαϊκή και την Κλασική Περίοδο. Δίνεται ιδιαίτερη έμφαση στις σχετικές φιλολογικές και αρχαιολογικές ενδείξεις από το Λαύριο, στα μολύβδινα ελάσματα από το μαντείο της Δωδώνης, καθώς και στην μαρτυρία του Ηροδότου για την προσφυγή των Σιφνίων στους Δελφούς, που συνδεόταν με την παραγωγή τους σε χρυσό και άργυρο. Στο τελευταίο κεφάλαιο εξετάζεται η σχέση της μαντείας με τη μεταλλουργία κατά την Αρχαϊκή και την Κλασική Περίοδο μέσα από τα ελάσματα της Δωδώνης και τη διήγηση του Ηροδότου για χρησμό των Δελφών που παρέπεμπε σε ένα σιδηρουργείο. Ως προς τη διάρθρωση του υλικού, οι άμεσες μαρτυρίες παρατίθενται στο κομμάτι των υποσημειώσεων, ενώ οι παράλληλες μαρτυρίες τίθενται ως αναφορές. Το σύνολο των χρησιμοποιούμενων πηγών, στο πρωτότυπο και σε μετάφραση του γράφοντος, συγκεντρώνεται στο Παράρτημα. Το γενικό συμπέρασμα που προκύπτει από την έρευνα είναι ότι η μαντεία επηρέαζε σε μεγάλο βαθμό την παραγωγή μετάλλων έχοντας ρόλο υποστηρικτικό. Παρείχε δηλαδή το αίσθημα ασφάλειας στους ανθρώπους μέσω της θεϊκής εύνοιας ώστε να προχωρήσουν σε δύσκολα εγχειρήματα, χωρίς το ρίσκο να λειτουργεί ως ανασταλτικός παράγοντας
Στρατηγικές του ελληνικού συνδικαλιστικού κινήματος στο πλαίσιο της ευρωπαϊκής ολοκλήρωσης
Authors: Μπιθυμήτρης Γεώργιος
Published: January 2014

Με την παρούσα διατριβή επιχειρώ να χαρτογραφήσω τα βασικά συστατικά των σύγχρονων συνδικαλιστικών στρατηγικών, έχοντας ως άξονα τη θεωρητική συζήτηση που αναπτύσσεται στην τομή μεταξύ του πεδίου εργασιακών σχέσεων και πεδίων πολιτικής κοινωνιολογίας όπως η θεωρία κοινωνικών κινημάτων. Η περίοδος αναφορά ξεκινά με την επικύρωση της Συνθήκης του Μάαστριχτ από το ελληνικό κοινοβούλιο (1992) και εκτείνεται μέχρι το 2009. Μέσω πρωτογενούς και δευτερογενούς έρευνας στον κλάδο μετάλλου, επιδιώχθηκε ο εμπειρικός έλεγχος υποθέσεων που διαπραγματεύθηκα στο θεωρητικό και μεθοδολογικό μέρος της διατριβής. Συγκεκριμένα, η πρωτογενής έρευνα περιλαμβάνει έρευνα αρχείων συνδικάτων, έρευνα φυσικών και ηλεκτρονικών αρχείων εφημερίδων, συλλογή και επεξεργασία ερωτηματολογίων από εργαζόμενους του κλάδου. Τα συμπεράσματα που εξάγονται από την έρευνα πεδίου, ενισχύουν: Α) την υπόθεση ότι οι στρατηγικές του συνδικαλστικού κινήματος, η διαμόρφωση, η υλοποίηση και η έκβασή τους, εξακολουθούν σήμερα να είναι άρρηκτα συνδεδεμένες με την πολιτική, όπως αυτή εκδηλώνεται στο εσωτερικό των συνδικάτων, Β) την υπόθεση ότι η συγκρουσιακή στρατηγική, όχι μόνο δεν αποτελεί φθίνουσα υπολειμματική κατηγορία, αλλά αντίθετα συντρέχουν λόγοι να θεωρείται τροχιά αναζωογόνησης για το συνδικαλιστικό κίνημα, Γ) την υπόθεση ότι η απόρριψη της ευρωπαϊκοποίησης στη συνάφεια της τελευταίας με τις παρεμβάσεις στις εργασιακές σχέσεις, συνδέεται δυνητικά ή έμπρακτα, με μία συγκρουσιακή συνδικαλιστική στρατηγική.
Ανάλυση χαρακτηριστικών παραμέτρων λειτουργίας, ανάπτυξη λογισμικού παρακολούθησης και βελτιστοποίησης βαθμού απόδοσης μονάδων
Authors: Τζολάκης Γεώργιος
Published: January 2014

Μια από τις σημαντικότερες πήγες εκπομπών διοξειδίου του άνθρακα είναι η ηλεκτροπαραγωγή από ορυκτά καύσιμα. Το 84% αυτής στην Ελλάδα προέρχεται από λιγνίτη. Αυτοί οι λόγοι ήταν το κίνητρο για μοντελοποίηση, προσομοίωση και μη-γραμμική βελτιστοποίηση λιγνιτικής μονάδας 300MW. Συνδυασμός λογισμικού προσομοίωσης ανοιχτού πηγαίου κώδικα με βιβλιοθήκες στοιχείων μονάδας (DNA) και εμπορικού προσομοίωσης και βελτιστοποίησης (gPROMS) πραγματοποιήθηκε. Τρία μοντέλα προσομοιώθηκαν (απλοποιημένο κύκλωμα νερού-ατμού, αναλυτικό κύκλωμα λέβητα, αναλυτικό κύκλωμα μονάδας) στην σταθερή κατάσταση του πλήρους φορτίου με επιτυχία και απόκλίσεις > 5% από τα μετρημένα. Πρώτο και τρίτο βελτιστοποιήθηκαν επίσης ως προς βαθμό απόδοσης (κυκλώματος νερού στο πρώτο, μονάδας στο τρίτο) με μεταβλητές βελτιστοποίησης τις παροχές απομαστεύσεων των βαθμίδων των στροβίλων και επιπλέον την παροχή καυσίμου στην τρίτη περίπτωση. Οι βελτιστοποιήσεις ήταν επιτυχής με απόλυτη αύξηση του βαθμού απόδοσης κατά 1.42% του απλοποιημένου και 0.55% του ολοκληρωμένου το οποίο συνεπάγεται μείωση κατά ~11.5 t/h καύσιμο και ~4.8 t/h εκπομπές διοξειδίου του άνθρακα. Πρώτη φορά χρησιμοποιήθηκαν οι απομαστεύσεις ως μεταβλητές βελτιστοποίησης και δίνεται η δυνατότητα δημιουργίας παραμετρικού εργαλείου on-line ελέγχου και βελτιστοποίησης μονάδων και για εναλλακτικά σενάρια μέσω του συγκεκριμένου μοντέλου και της δυνατότητας του gPROMS για δυναμική μοντελοποίηση.